**ELŐTERJESZTÉS**

**Körmend Város Önkormányzata Képviselő-testülete 2018. május 30-i ülésére**

**Tárgy: a** Körmendi Idősekért Nonprofit Kft. beszámolója, mérlegjelentése a 2017. évről

Tisztelt Képviselő-testület!

A Körmendi Idősekért Nonprofit Kft. beszámolóját tárgyalja a Képviselő-testület.

A mérlegből látható, hogy a szigorú, takarékos gazdálkodás ellenére negatív mérleget zárt 2017.évben a Kft. A Kft. állami normatív finanszírozása sajnos változatlanul az öt évvel ezelőtti szinten van. Az egyéb bevételi lehetőségek a tavalyi évben csökkentek, ugyanakkor a minimálbér emelkedése miatt a Kft. bérköltségei nőttek. A számadatokból az látszik, hogy az anyagi jellegű ráfordítások a korábbi évekhez viszonyítva minimálisan csökkentek, de a kötelező béremelkedéseket nem tudja a Kft. ellensúlyozni. A Kft. munkavállalói létszáma a szakmai jogszabály által előírt, működési engedélyhez kötött minimális létszám, abból létszámcsökkentés nem lehetséges. Az Unger László Idősek Otthonában ellátott időskorúaktól az elkérhető legmagasabb intézményi térítési díjat kéri az intézmény, tehát bevételi többletet így sem lehet növelni. A Kft. által nyújtott szolgáltatásra ugyanakkor szükség van, várólistán várnak az időskorúak arra, hogy bekerüljenek a kiemelkedően magas szintű ellátást biztosító Unger László Idősek Otthonába.

Mindenképpen keresni kell a Kft-nek és az Önkormányzatnak is a lehetőséget arra, hogyan lehetne intézménybővítéssel növelni az ellátott személyek számát, mert az a rentabilitást jelentősen befolyásolja.

Kérem a Testületet, tárgyalja meg a beszámolót.

**HATÁROZATI JAVASLAT**

Körmend Város Önkormányzata Képviselő-testülete megismerte és elfogadja a Körmendi Idősekért Nonprofit Kft. 2017. évi mérlegbeszámolóját azzal, hogy felkéri a Kft. ügyvezetőit arra, hogy vizsgálják meg az intézménybővítés lehetőségeit, annak költségvetési vonzatát bevételi és kiadási oldalon, és tárják mindezt a tulajdonos Önkormányzat elé.

Körmend, 2018. 05. 23.

**Bebes István**

**polgármester**